
2026. évi „Határon túli elektronikus sajtó támogatása” című pályázati kiírás

A Társadalmi Kapcsolatokért és Kultúráért Felelős Minisztérium Magyarságpolitikáért Felelős Helyettes Államtitkárságának megbízásából a Bethlen Gábor Alapkezelő Zrt. (a továbbiakban: Alapkezelő) a Bethlen Gábor Alapról szóló 2010. évi CLXXXII. törvény (a továbbiakban: BGA tv.), valamint a Bethlen Gábor Alapról szóló 2010. évi CLXXXII. törvény végrehajtásáról szóló 367/2010. (XII.30.) Korm. rendelet alapján nyílt pályázati kiírást hirdet Magyarország 2026. évi központi költségvetéséről szóló 2025. évi LXIX. törvény 1. melléklet, LXV. Bethlen Gábor Alap fejezet, 4. Nemzetpolitikai célú támogatások cím 3. Pályázati eljárás útján nyújtott támogatások alcím (ÁHT: 406162) terhére az alábbiak szerint: 

1. A pályázati kiírás célja 

Jelen pályázati kiírás a Magyarország határain kívül élő magyarság szülőföldjén való boldogulásának, Magyarországgal való sokoldalú kapcsolatai ápolásának és fejlesztésének előmozdítása, a magyar nemzeti azonosságtudatának megerősítése érdekében a Kárpát-medencében, Magyarország határain kívül működő, magyar nyelvű vagy magyarul is szerkesztett elektronikus sajtó számára kíván lehetőséget teremteni arra, hogy az alapvető működésük biztosítása mellett az adott ország, illetve régió valóságát tényfeltáró cikkek, terepmunkát igénylő anyagok, videóriportok, podcastok vagy egyéb formátumok révén mutassák be.

2. A pályázati kiírás keretében támogatható célok

A pályázatban megítélhető támogatás biztosítja a pályázó alapvető működéséhez szükséges költségek fedezetét, valamint a pályázó által, a megvalósítási időszakban – a lenti tématerületek vonatkozásában – vállalt új tartalmak elkészítését is. Egy pályázaton belül több tématerület is választható:

I. Kisebbségi közösségek és az őket képviselőszervezetek tevékenységének bemutatása
A kárpát-medencei magyar kisebbségi szervezetek, pártok és önkormányzati testületek működésének, döntéshozatalának feltárása.

II. Kisebbségi jogok, többség - kisebbségi viszonyok elemzése
A kisebbségi jogok érvényesülésének, a vonatkozó jogszabályi keretek alkalmazásának, valamint a többség – kisebbség intézményi viszonyainak vizsgálata az egyes országokban.

III. Magyarországról érkező támogatások vizsgálata
A Magyarországról érkező állami és nem állami támogatások elosztásának, kedvezményezetti körének és felhasználásának retrospektív vizsgálata, az átláthatóság és elszámoltathatóság dokumentálása.

IV. Helyi gazdasági folyamatok vizsgálata
Egy adott település vagy régió gazdasági folyamatainak vizsgálata, a helyi magyar közösség élet- és munkakörülményeinek elemző feltárása.

V. Természeti és épített örökség védelmének vizsgálata
A természeti kincsek védelmével, valamint az épített kulturális örökség ápolásával összefüggő pozitív és negatív folyamatok vizsgálata a határon túli magyarok által lakott területeken.

VI. A kisebbségi magyar közösségeken belüli periférikus csoportok helyzetének bemutatása
A kirekesztettséghez, perifériára szoruláshoz vezető társadalmi folyamatok és az ezeket orvosolni próbáló integrációs, felzárkóztató helyi gyakorlatok felmutatása.

3. A pályázat benyújtásának feltételei

Jelen pályázati kiírás keretében egy pályázó csak egy pályázatot nyújthat be.

3.1. A BGA tv. 1. § (2) bekezdés, b – c) pontjaiban foglaltak figyelembevételével pályázatot nyújthat be a jelen pályázati kiírás megjelenésétől számított, legalább kettő évvel korábban bejegyzésre került szlovákiai, romániai, szerbiai, horvátországi, szlovéniai, ausztriai, illetve ukrajnai (ide nem értve a Kárpátalja megyén kívül működő ukrajnai diaszpóra szervezeteket) székhelyű civil szervezet, nonprofit gazdasági társaság, egyéb nonprofit szervezet, vagy gazdasági tevékenységet üzletszerűen végző jogi személy (vállalkozás), amennyiben megfelel a következő követelményeknek:

· rendelkezik saját, önállóan üzemeltetett online felülettel (közösségimédia-oldal önmagában nem elegendő);
· impresszum (a felelős kiadó) megjelölésre került az online felületen;
· legalább 2 éves folyamatos működés a pályázati kiírás megjelenésének időpontjáig;
· a pályázó a magyar központi költségvetés terhére kapott költségvetési támogatása 2024. január 1-jétől számítva a pályázati kiírás megjelenésének időpontjáig nem érte el a 100 000 000 forint összeghatárt;
· a pályázó a 2026-os év első felében még nem részesült a Bethlen Gábor Alapkezelő Zrt. részéről támogatásban, (támogatási igénye tekintetében pozitív támogatói döntés nem született 2026. június 30-ig bezárólag );
· a pályázó által működtetett sajtótermék elsődleges szerkesztőségi profilja a közügyekről szóló tájékoztatás.

3.2. A pályázati kiírás keretében nem nyújthat be pályázatot:

· természetes személy;
· egyéni vállalkozó;
· a 3.1. pontban meghatározott feltételeknek nem megfelelő szervezet;
· politikai párt vagy közvetlen politikai tevékenységet folytató szervezet;
· azon pályázó, aki a támogatási rendszerből való kizárás hatálya alatt áll, vagy jelen pályázati kiírásban meghatározott, a pályázat benyújtására előírt beadási határidő leteltéig nem tett eleget az Alap felé fennálló lejárt elszámolási vagy visszafizetési kötelezettségének;
· az a pályázó, amely jelen pályázati kiírás megjelentetését megelőzően az Alap terhére kiírt pályázati eljárás vagy a beszámolási kötelezettség teljesítése során valótlan, vagy megtévesztő adatot szolgáltatott, valótlan tartalmú, hamis vagy hamisított tartalmú okiratot használt fel, illetve az elnyert pályázat alapján a támogatási jogviszony alapján fennálló kötelezettségeit –neki felróható okból – nem teljesítette, ide értve különösen a támogatás támogatási céltól eltérő felhasználását;
· azon pályázó, amely végelszámolás, vagy csődeljárás alatt áll, illetve amellyel szemben felszámolási vagy egyéb, a megszüntetésére irányuló, jogszabályban meghatározott eljárás van folyamatban;
· azon pályázó, amellyel, vagy amely képviselőjével szemben az államháztartásról szóló 2011. évi CXCV. törvény (a továbbiakban: Áht.) 48/B. § (1) bekezdésében meghatározott valamely kizáró ok fennáll;
· azon pályázó, amely nem felel meg az Áht. 50. § (1) bekezdésében foglaltaknak.

4. Támogatható kiadások

A pályázat keretében kizárólag a megvalósítási időszakban — azaz 2026. november 20. és 2027. november 20. között — a pályázati cél megvalósításával összefüggésben felmerült és a beszámoló benyújtására nyitva álló határidő végéig (amely megegyezik a támogatás felhasználásának határidejével) kifizetett költségek számolhatók el az Útmutató a 2026. évi „Határon túli elektronikus sajtó támogatása” című pályázati kiíráshoz (a továbbiakban: Útmutató) 1. mellékletében foglaltaknak megfelelően, különösen az alábbi részletezés szerint:

· személyi jellegű kifizetések (bruttó bérköltség, megbízási jogviszony), és azokhoz kapcsolódó járulékfizetési kötelezettségek;
· utazással, kiküldetéssel, szállítással összefüggő költségek;
· kommunikációs szolgáltatások (telefon, internet, posta);
· informatikai, rendszerüzemeltetési és webfejlesztési szolgáltatások díja;
· bérleti díjak;
· közüzemi díjak;
· szakértői, tanácsadói és biztosítási díjak;
· banki költségek;
· szállásköltség;
· média- és reklámkiadások, nyomdaköltségek;
· egyéb szolgáltatások díja;
· eszközök karbantartása;
· eszközök vásárlása, (a megítélt támogatás max. 30%-áig).

5. Nem támogatható kiadások

Az előző, 4. Támogatható kiadások pontban felsorolt költség kategóriákon kívüli egyéb költségek nem elszámolhatók. Ilyen nem támogatható kiadásnak minősül, többek között:

· béren kívüli juttatások (pld. prémium, végkielégítés, cafeteria);
· alkohol, dohányáru;
· késedelmi kamat, bírság;
· adótartozások, valamint járulék-, illeték- vagy vámtartozások (a továbbiakban együtt: köztartozások);
· pénzügyi teljesítést nem igénylő ügyletek (pl. beszámítás, engedményezés);
· visszaigényelhető ÁFA;
· pályázatírásra, pályázati dokumentáció összeállítására, az Alapkezelő által előírt beszámolási, adatszolgáltatási, tájékoztatási kötelezettségek teljesítésére, valamint pályázati tanácsadásra, külső szolgáltatóval létesített jogviszonnyal összefüggő kiadások;
· a támogatandó tevékenységhez közvetlenül nem kapcsolódó szakértői és tanácsadói díjak;
· ösztöndíjak;
· pénzbeli adomány;
· ingatlan vásárlása, felújítása, karbantartása.

6. Igényelhető támogatás összege és a támogatás formája

6.1. A teljes támogatási keretösszeg: 200.000.000,- Ft
6.2. Az igényelhető támogatás mértéke: 4.000.000, Ft - 30.000.000,- Ft
6.3. A támogatás formája: vissza nem térítendő támogatás.
6.4. A támogatás rendelkezésre bocsátása: 100%-os támogatási előlegként, egy összegben, utólagos beszámolási kötelezettséggel történik.
6.5. A támogatási intenzitás legmagasabb mértéke az összes elszámolható költség 100%-a.
6.6. A pályázat kiírója nem tesz kötelezővé önrész bemutatását.
6.7. Amennyiben a pályázót a pályázati cél megvalósítása során, jogszabály alapján közbeszerzési eljárás lefolytatásának kötelezettsége terheli, a szükséges közbeszerzési eljárásokat lefolytatja. A közbeszerzési eljárás szabályos lefolytatásáért a pályázó felel.

7. A pályázatra vonatkozó határidők

7.1. Megvalósítási időszak: 2026. november 20. és 2027. november 20. között
7.2. A pályázati kiírás megjelentetése: 2026. október 5.
7.3. A pályázat benyújtásának kezdő napja: 2026. október 6.
7.4. A pályázat benyújtásának határideje: 2026. november 6., 14:00 óra (közép-európai idő szerint).
7.5. Beszámoló benyújtására előírt határidő: a kedvezményezettnek a pályázati cél megvalósítását követő 30 napon belül, de legkésőbb 2027. december 20-ig szükséges — a határon túli magyarsággal kapcsolatos egyes támogatásokra vonatkozó Általános Szerződési Feltételekben (a továbbiakban: Általános Szerződési Feltételek) és az Útmutatóban foglaltak szerint — beszámolót benyújtania a Nemzetpolitikai Informatikai Rendszeren (a továbbiakban: NIR) keresztül. 

8. Pályázat benyújtása és a pályázat formai követelményei

A pályázat benyújtása elektronikus formában történik a NIR online felületén, mely elérhető a https://nir.bgazrt.hu oldalon vagy az Alapkezelő honlapjáról http://www.bgazrt.hu. 

8.1. A pályázati csomag elemei:
· Pályázati kiírás;
· Pályázati (elektronikus) adatlap és mellékletei;
· Útmutató;
· NIR felhasználói kézikönyv;
· Általános Szerződési Feltételek.

8.2. Pályázati adatlap és mellékletei

A pályázati adatlapot kizárólag magyar nyelven, elektronikusan a NIR-ben kell kitölteni, valamint annak mellékleteit kell feltölteni a NIR-be. Több oldalas mellékletet egy PDF-fájlba (vagy az adott mellékletnél feltüntetett formátumban) kérjük feltölteni. A pályázóknak az alábbi dokumentumokat szükséges feltölteniük az elektronikus pályázati adatlap mellékleteként a NIR-be:



8.2.1. Általános nyilatkozat

A pályázó törvényes képviselője, vagy annak meghatalmazottja által aláírt nyilatkozat arról, hogy a pályázatban megadott információk, valamint a benyújtott mellékletek teljes körűek, valósak és hitelesek. A melléklethez használt sablon a NIR-ben a mellékletek között elérhető. Ha az aláírás igazolás alapján a szervezet nevét is ki kell írni, akkor kézzel vagy pecsét formájában rögzíteni szükséges azt is.
Az általános nyilatkozatot szkennelve fel kell tölteni a pályázathoz. Az általános nyilatkozat eredeti, papír alapú példányát a pályázat benyújtásával egyidejűleg a pályázónak postáznia kell az Alapkezelő postafiók címére (1253 Bp. Pf.: 70).
Meghatalmazás esetén annak sablonja a NIR-ben elérhető. Meghatalmazás esetén mind a meghatalmazó, mind a meghatalmazott 8.2.3. pont szerinti aláírás igazolását csatolni szükséges. A meghatalmazás eredeti példányát a pályázat benyújtásával egyidejűleg a pályázónak postáznia kell az Alapkezelő postafiók címére (1253 Bp. Pf.: 70).

8.2.2. Létesítő okirat

A pályázó legutolsó módosításokat is tartalmazó, hatályos létesítő okiratának vagy jogszabályban meghatározott nyilvántartásban szereplő adatait igazoló okiratának eredeti példánya vagy az eredeti példány hitelesített másolata vagy az eredeti példányról készült, annak adattartalmát teljeskörűen rögzítő egyszerű, a másolatkészítés dátumát is tartalmazó másolata, amely tartalmazza a pályázó aktuális adatait, különös tekintettel a szervezet törvényes képviseletére jogosult személyek körére és a szervezet székhelyére, amennyiben az a közhiteles nyilvántartásban nem szerepel. A másolatban benyújtott dokumentum esetén a másolatkészítés dátuma nem lehet a pályázat benyújtásától számított 90 napnál régebbi.

8.2.3. Aláírás igazolás

A pályázó törvényes képviselőjének, illetve az általa meghatalmazott személy vagy személyek ügyvéd, kamarai jogtanácsos által ellenjegyzett vagy közjegyző által hitelesített aláírásmintája vagy az aláírásminta ügyvéd, kamarai jogtanácsos vagy közjegyző által hitelesített másolata. A pályázónak a pályázat benyújtásától számított 30 napnál nem régebbi eredeti aláírás igazolást kell benyújtania, kivéve a 8.2.8. pont szerinti adatváltozatlansági nyilatkozat megtétele esetén. Amennyiben az eredeti aláírás igazolás a pályázat benyújtásától számított 30 napnál régebbi és a 8.2.8. pont szerinti adatváltozatlansági nyilatkozat benyújtására nem került sor, abban az esetben a pályázónak nyilatkozatot szükséges tennie, hogy az aláírás igazolásban foglalt adatok és aláíráskép az aláírás igazolás kiállítása óta nem változott. A nyilatkozat aláírásának dátuma nem lehet régebbi, mint a pályázat benyújtásától számított 30. nap. A nyilatkozat elektronikusan is benyújtható.
A pályázat benyújtását követő változás esetén a kedvezményezettnek a döntést követő adategyeztetés során kell a NIR-be feltöltenie az aktuális aláírás igazolást.
Az aláírás igazolást szkennelve fel kell tölteni NIR-be a pályázathoz, az eredeti, papíralapú példányt pedig döntést követően postázni szükséges az Alapkezelő postafiók címére (1253 Bp. Pf.: 70).
8.2.4. Működési igazolás

A pályázat benyújtásától számított 90 napnál nem régebbi, a pályázó hatósági nyilvántartásáról szóló igazolás, vagy az Útmutatóban nevesített szervezetek által kiadott igazolás, illetve az annak kiállítására vonatkozó (a kiállító szerv által ellenjegyzett) kérelem másolata, amennyiben az közhiteles nyilvántartásból nem elérhető.



8.2.5. Fizetési számlaszám igazolás (banki igazolás)

A pályázó bankszámlakivonata, vagy a bank által kiállított, aláírt fizetési számlaszám igazolás. A számlaszámot IBAN formátumban kell feltüntetni. A 8.2.8. pont szerinti adatváltozatlansági nyilatkozat megtétele kivételével, a banki igazolás kiállításának dátuma nem lehet a pályázat benyújtásától számított 90 napnál régebbi. A pályázat benyújtását követő változás esetén a kedvezményezettnek a döntést követő adategyeztetés során kell a NIR-be feltöltenie az aktuális igazolást (banki igazolást vagy bankszámla kivonatot). Kérjük, minden esetben a számlavezető bank SWIFT kódját igazoló dokumentumot is töltsék fel a NIR-be.

8.2.6. Adószám igazolás

A pályázó adószámának (adószám hiányában nyilvántartási számának) igazolására alkalmas dokumentum, amelynek kiállítási dátumára vonatkozóan nincs korlátozás.

8.2.7. A projekt megvalósítását alátámasztó, szakmai dokumentumok

· Látogatottsági adatokat alátámasztó kimutatás a pályázat benyújtását megelőző utolsó lezárt 6 hónapról, az Útmutatóban foglaltak szerint;
· a pályázó törvényes képviselője által aláírt nyilatkozat a pályázó szervezeten belül működő szerkesztőség munkatársainak jogviszonyáról és a szerződéses munkaórák számáról;
· a pályázó szervezeten belül működő szerkesztőség 2024-es és 2025-ös évi tényleges, valamint a 2026-os évi becsült működési költségeiről szóló kimutatások;
· lista a többségi nyelvű, magyarországi, vagy egyéb, nemzetközi médiumok által átvett/hivatkozott tartalmakról, a pályázat benyújtását megelőző utolsó lezárt 6 hónapból, PDF formátumban;
· a NIR rendszerben HTML formátumban elérhető pályázati adatlap kitöltését követően generált CSV kiterjesztésű dokumentum, valamint a kinyomtatott és aláírt PDF formátumú adatlap.

8.2.8. Adatváltozatlansági nyilatkozat

Ha a pályázó az elmúlt három éven belül nyújtott be támogatási igényt (pályázatot vagy támogatási kérelmet) az Alapkezelőhöz, akkor az alábbi mellékletek benyújtásával is pályázhat:
· általános nyilatkozat,
· működési igazolás,
· projekt megvalósítását alátámasztó, szakmai dokumentumok,
· adatváltozatlansági nyilatkozat – a pályázat benyújtásától számított három évnél nem régebben benyújtott dokumentumok vonatkozásában – a NIR felületén arról, hogy 
a) a 8.2.2. pont szerinti létesítő okiratban,
b) a 8.2.3. pont szerinti aláírás igazolásban,
c) az adószám igazolásban,
d) a fizetési számlaszám igazolásban
foglalt adatok, illetve aláírás képek nem változtak.
Az a) pont szerinti létesítő okirat és a b) pont szerinti aláírás igazolás esetén csak abban az esetben nyújtható be adatváltozatlansági nyilatkozat, ha azok megfelelnek a jelen kiírás 8.2.2. és 8.2.3. pontjában foglaltaknak. Amennyiben az a)-d) pontban felsorolt valamely okiratban, igazolásban időközben változás történt, akkor a pályázó új okiratot, igazolást köteles benyújtani.
Az okiratok, igazolások magyar nyelvű (nem hivatalos) fordítását külön dokumentumként kérjük csatolni a NIR erre a célra kialakított felületein. A dokumentumok tartalmának a valódiságáért a pályázó felel.

9. Hiánypótlás

Hiányosan, illetve nem megfelelően kitöltött pályázat esetén a hiányosság(ok) pótlására a pályázónak egyszeri lehetősége van, melyre az erről szóló értesítés kézhezvételétől számított legfeljebb 7 naptári nap áll rendelkezésre.

10. A pályázat érvénytelensége

A pályázat érvénytelen, ha:
10.1. a pályázó nem a pályázati kiírásban meghatározott lehetséges pályázói körbe tartozik; 
10.2. a pályázat nem a benyújtásra meghatározott határidőn belül került benyújtásra;
10.3. a pályázó a pályázatot nem a kiírásban közzétett tárgyban, illetve céllal nyújtotta be;
10.4. a pályázó a pályázatban nem a valóságnak megfelelő adatokat adott meg, vagy hamis/hamisított dokumentumot nyújtott be;
10.5. a pályázat nem a kiírásban meghatározott feltételeknek megfelelően került benyújtásra; 
10.6. a pályázó határidőre nem vagy nem megfelelően tett eleget a hiánypótlási felszólításnak;
10.7. a pályázó a jelen pályázati kiírás 3.2. pontja szerint nem nyújthatott be pályázatot.

11. A pályázatok elbírálásának szempontjai

11.1. Az érvényes pályázatok elbírálása egységes, minden pályázóra azonos módon alkalmazott, az Útmutatóban részletezett pontozási és forráselosztási rendszerben történik, az alábbi lépések szerint.

11.2. Jogosultsági előszűrés: Az Alapkezelő a jelen kiírás 3.1. pontjában foglalt feltételek teljesülését a pályázat feldolgozása során a pályázó büntetőjogi felelőssége tudatában tett nyilatkozat alapján ellenőrzi.

11.3. Szerkesztőségi részpontszám: Minden jogosult pályázó 0-100 pontot kap, amely a pályázó szervezeten belül működő szerkesztőség működésének stabilitását és társadalmi beágyazottságát méri az alábbi szempontok alapján:
· olvasottság/látogatottság és a visszatérő látogatók aránya;
· közösségi média beágyazottság (követők, közösségi média interakciók száma);
· magyar nyelvű szerkesztőségi kapacitás (a szerződéses munkaórák alapján számított teljes munkaidős létszám);
· szakmai együttműködések más médiumokkal;
· a tartalmak átvétele, hivatkozása többségi nyelvű, magyarországi és nemzetközi médiumokban;
· a sajtótermék elsődleges földrajzi fókusza - helyi, regionális, vagy országos lefedettség.

A pontozás az adott pályázati mezőny szerint, relatív módon történik: minden szempontnál az összes beadott és érvényes pályázat legmagasabb értéke ér 100 pontot, a többi pályázó ehhez képest, arányosan kapja pontját.

11.4. Vállalt tartalmak alapú részpontszám: A pályázó a 2. pontban felsorolt pályázati célokhoz illeszkedő, a megvalósítási időszakban vállalt új tartalmait (pl. tényfeltáró cikk, videóriport, podcast, közönségtalálkozó) kimeneti egységekként adja meg. Minden kimeneti egység 1 pontot ér, a többségi nyelven is elérhető tartalom 1,5-szörös szorzóval kerül beszámításra.

11.5. Minimum-pontszám: Támogatásban csak az a pályázó részesülhet, amelynek szerkesztőségi részpontszáma eléri a 20 pontot. A vállalt tartalmak után járó részpontszámnál nincs minimum érték meghatározva.

11.6. A támogatási keret felosztása: A 200 000 000,- Ft keret két részre oszlik:
· a keret 60%-a a szerkesztőségi részpontszámok arányában kerül szétosztásra a jogosult pályázók között;
· a keret másik 40%-a a vállalt kimeneti egységek arányában kerül szétosztásra, amely esetben a rendelkezésre álló összeg (80 000 000,- Ft) és a benyújtott, érvényes pályázatokban vállalt összes tartalom hányadosa adja egy egység támogatási értékét.

11.7. A támogatás felső határa: A két részből összeadódó támogatás pályázónként legfeljebb a pályázó által igényelt összeg 100 %-a, de maximum 30 000 000 forint.

12. Támogatási jogviszony létrejötte

A támogatásra jogosult pályázatok listáját és a támogatások összegét a 11. pontban található szempontrendszer alapján a Magyarságpolitikáért Felelős Helyettes Államtitkárság hagyja jóvá, majd a nyertes pályázatokról és a megítélt összegekről a Bethlen Gábor Alap Kollégium javaslatát figyelembe véve a Bethlen Gábor Alap Bizottsága (a továbbiakban: Bizottság) dönt. A pályázók a Bizottság döntését követő 8 napon belül elektronikus levél formájában értesítést kapnak.
A kedvezményezettek részére a támogatást az Alapkezelő támogatói okirat kiadása alapján biztosítja. A támogatás folyósításának feltétele a kedvezményezett részéről történő biztosíték nyújtása. Biztosítékként az Alapkezelő javára kiállított váltó benyújtása szükséges, amely biztosítja, hogy az Alapkezelő a költségvetési támogatás visszafizetésére vonatkozó igényét maradéktalanul, a lehető legrövidebb időn belül eredményesen tudja érvényesíteni.

Pénzügyi közreműködő szervezet bevonása esetén – a támogatási összeg kedvezményezett részére történő rendelkezésre bocsátásának biztosítékául – a pénzügyi közreműködő szervezet részéről banki felhatalmazó nyilatkozat benyújtása szükséges.

A támogatás felhasználására vonatkozó feltételeket, ideértve a támogatási jogviszony megszegésének eseteit, a jogosulatlanul igénybe vett támogatás visszafizetésének biztosítékait, az esetleges közbeszerzési eljárás lefolytatására irányuló kötelezettséget, a támogatás felhasználásával kapcsolatos ellenőrzés-tűrési és adatszolgáltatási kötelezettséget, valamint a nyilvánossági követelményekre vonatkozó tájékoztatást a támogatói okirat, az Általános Szerződési Feltételek és az Útmutató tartalmazzák.
Azon pályázó esetén, amely az Alapkezelővel létrejött támogatási jogviszonyból eredő valamely kötelezettségét nem teljesítette (ideértve különösen, a beszámolási kötelezettség nem teljesítését), vagy amely a támogatást nem a támogatási célnak megfelelően használta fel, és az ebből vagy más kötelezettségszegésből eredő visszafizetési kötelezettségének nem tett eleget a döntésről szóló értesítés megküldését követő 60 napon belül, abban az esetben a támogatási döntés hatályát veszti.



13. A támogatási jogviszony megsértésének következményei

Ha a kedvezményezett a támogatást a támogatói okiratban meghatározott céltól eltérően használja fel, vagy egyéb, a támogatással kapcsolatos kötelezettségét megsérti, az Alapkezelő jogosult a támogatás jogosulatlanul felhasznált összegének visszafizetéséről rendelkezni.

14. A pályázatokra vonatkozó speciális szabályok

Az Európai Unió működéséről szóló szerződés (a továbbiakban: EUMSZ) 107. cikke alapján – többek között – az európai uniós támogatási szabályok értelmében gazdasági tevékenységet folytató kedvezményezettek támogatása minősül állami támogatásnak.
Az EUMSZ 107. cikk (1) bekezdése értelmében a belső piaccal összeegyeztethetetlen a tagállamok által vagy állami forrásból bármilyen formában nyújtott olyan támogatás, amely bizonyos vállalkozásoknak vagy bizonyos áruk termelésének előnyben részesítése által torzítja a versenyt, vagy azzal fenyeget, amennyiben ez érinti a tagállamok közötti kereskedelmet. Az EUMSZ 107. cikk (1) bekezdésében szereplő feltételeknek (állami forrás, szelektivitás, előny a kedvezményezett vállalkozásnál, tagállamok közti kereskedelem érintettsége, valamint a verseny torzulása vagy ennek veszélye) egyszerre kell teljesülniük ahhoz, hogy az uniós állami támogatási szabályokat alkalmazni kelljen.
Felhívjuk a pályázók szíves figyelmét, hogy amennyiben a fentiekkel összefüggésben a kedvezményezett részére nyújtandó támogatás az EUMSZ 107. cikk (1) bekezdése szerinti állami támogatásnak minősül azáltal, hogy a támogatást gazdasági tevékenységhez igénylik, akkor a támogatást kizárólag az Európai Unió működéséről szóló szerződés 107. és 108. cikkének a csekély összegű támogatásokra való alkalmazásáról szóló 2023. december 13-i (EU) 2023/2831 bizottsági rendelet (a továbbiakban: általános de minimis rendelet) szabályai alapján lehet nyújtani és csekély összegű (de minimis) támogatás formájában kerül megítélésre. 
Az egy és ugyanazon vállalkozásnak minősülő kedvezményezettek részére az általános de minimis rendelet hatálya alá tartozó, Magyarországon odaítélt általános csekély összegű támogatás bruttó támogatástartalma bármely három év során nem haladhatja meg a 300.000 eurónak megfelelő forintösszeget, figyelembe véve az általános de minimis rendelet 3. cikkének (8) és (9) bekezdését is, amelyek fúzió, felvásárlás és szétválás esetére tartalmaznak további rendelkezéseket.
A kedvezményezettnek az általános de minimis rendelet 7. cikkének (4) bekezdése figyelembevételével – az ott meghatározott feltételek teljesítésének megállapítására alkalmas módon – nyilatkoznia kell a részére a támogatás odaítélését megelőző három év (háromszor háromszázhatvanöt nap) során nyújtott csekély összegű támogatások támogatástartalmáról.
Az Alapkezelő a kedvezményezettnek az általános de minimis rendelet 7. cikk (4) bekezdésével összhangban igazolást állít ki a támogatás összegéről bruttó támogatási egyenértékben kifejezve, és annak csekély összegű jellegéről, közvetlenül utalva az általános de minimis rendeletre. A támogatás euró és forint közötti átváltásánál az európai uniós versenyjogi értelemben vett állami támogatásokkal kapcsolatos eljárásról és a regionális támogatási térképről szóló 37/2011. (III. 22.) Korm. rendelet 35. §-a alapján kell eljárni.
Nem nyújtható általános csekély összegű (de minimis) támogatás az általános de minimis rendelet 1. cikk (1) bekezdése szerint:
A. az 1379/2013/EU rendelet 5. cikkének a) és b) pontjában meghatározott halászati és akvakultúra-termékek elsődleges előállításával foglalkozó vállalkozásoknak;
B. az 1379/2013/EU rendelet 5. cikkének a) és b) pontjában meghatározott halászati és akvakultúra-termékek feldolgozása és forgalmazása területén működő vállalkozásoknak, amennyiben a támogatás összegét a piacon vásárolt vagy forgalomba hozott termékek ára vagy mennyisége alapján határozzák meg;
C. a mezőgazdasági termékek elsődleges termelésével foglalkozó vállalkozásoknak;
D. a mezőgazdasági termékek feldolgozásával és forgalmazásával foglalkozó vállalkozásoknak, a következő esetekben: i. amennyiben a támogatás összege az elsődleges termelőktől beszerzett vagy az érintett vállalkozások által forgalmazott ilyen termékek ára vagy mennyisége alapján kerül rögzítésre; ii. amennyiben a támogatás feltétele az elsődleges termelőknek történő teljes vagy részleges továbbadás;
E. a harmadik országokba vagy tagállamokba irányuló exporttal kapcsolatos tevékenységekhez, nevezetesen az exportált mennyiségekhez, az értékesítési hálózat kialakításához és működtetéséhez vagy az exporttevékenységgel összefüggésben felmerülő egyéb folyó kiadásokhoz;
F. az importáruval szemben belföldi áru használatához kötött támogatás esetében. 
Amennyiben a kedvezményezett az általános de minimis rendelet 1. cikke (1) bekezdés a-d) pontokban említett halászati és mezőgazdasági ágazatokban, valamint az általános de minimis rendelet hatálya alá tartozó ágazatokban egyaránt végez tevékenységet, az általános de minimis rendelet szabályait kizárólag ez utóbbi ágazatokban nyújtott támogatásokra kell alkalmazni, feltéve, hogy a kedvezményezett a tevékenységek szétválasztása vagy a költségek megkülönböztetése által biztosítja, hogy az általános de minimis rendelet hatálya alól kizárt ágazatokban végzett tevékenységek nem részesülnek az általános de minimis rendelet szerinti csekély összegű támogatásban.
A támogatás, az (EU) 2023/2832 bizottsági rendelet alapján nyújtott támogatás kivételével, más csekély összegű támogatásokról szóló rendeletek alapján nyújtott csekély összegű támogatással 300.000 eurónak megfelelő forintösszegig halmozható. Az általános csekély összegű támogatás halmozható azonos támogatható költségek vonatkozásában vagy azonos kockázatfinanszírozási célú intézkedés vonatkozásában nyújtott állami támogatással, ha a halmozás következtében az odaítélt támogatások nem lépik túl bármely csoportmentességi rendeletben vagy az Európai Bizottság által elfogadott határozatban az egyes esetek meghatározott körülményeire vonatkozóan rögzített maximális intenzitást vagy összeget. A több részletben fizetendő támogatást az odaítélése időpontjában érvényes értékére kell diszkontálni. A diszkontálás céljára és a bruttó támogatástartalom kiszámításához az odaítélés idején érvényes referenciarátát kell alkalmazni. A támogatáshoz kapcsolódó iratokat az odaítélést követő 10 évig meg kell őrizni, és az Alapkezelő ilyen irányú felhívása esetén a kedvezményezett köteles azokat bemutatni. A csekély összegű támogatási jogcímen nyújtott támogatásokról az Európai Bizottság kérésére 20 munkanapon belül információt kell szolgáltatni. 

15. Kifogás, jogorvoslat 

A pályázó részéről a pályázati eljárásra, a támogatási igény befogadására, az érvénytelenségi, vagy kizárási támogatási döntés meghozatalára, a támogatói okiratok kiadására, a támogatás folyósítására, visszakövetelésére vonatkozóan kifogásnak, és egyéb jogorvoslatnak helye nincs. 

16. A benyújtott pályázatokkal kapcsolatos tájékoztatás 

További információk az Alapkezelő www.bgazrt.hu honlapján, a hatarontulipalyazatok@bgazrt.hu email címen, az Általános Szerződési Feltételekben, valamint az Útmutatóban találhatóak.

